Basjir is vortOmar al-Basjir, president van Soedan Die Pretoriase hooggeregshof het Maandag gelas dat die Soedannese president Omar al-Basjir in hegtenis geneem moet word, net voordat hulle gehoor het dat hy reeds die land verlaat het. Advokaat William Mokhari het aan ŉ groep regters, onder leiding van regterpresident Dunstan Mlambo, gesê die president, wat deur die internasionale strafhof gesoek word, is nie meer in die land nie. “Die regering het my in kennis gestel dat hulle betroubare inligting het dat pres. Al-Basjir uit die Republiek vertrek het op pad na Soedan,” het Mokhari net na 15:00 aan die hof gesê. “Die minister van staatsveiligheid en die minister in die presidensie het my in kennis gestel dat die omstandighede rondom sy vertrek ten volle ondersoek sal word.” Mokhari het die bekentenis gemaak net nadat die hof beslis het dat Basjir aangehou moet word. “Ons het ŉ besluit geneem en sal binne ŉ week die redes vir ons besluit bekend maak,” het Mlambo gesê. “Die hof verklaar dat die optrede van die respondente (die Suid-Afrikaanse regering) in hulle versuim om die Soedannese president Omar Hassan al Basjir in hegtenis te neem of aan te hou, teenstrydig is met die Grondwet van die Republiek van Suid-Afrika en dus ongeldig is. Die respondente word gedwing om redelike stappe te doen om pres. Basjir in hegtenis te neem en hom aan te hou hangende ŉ formele versoek vir sy oorgawe van die internasionale strafhof.” Mokhari het in die oggend aan die hof gesê dat mediaberigte wat aandui dat Al-Basjir reeds die land verlaat het is slegs gerugte en dit het die regering “verras”. Basjir word beskuldig van oorlogsmisdade, misdade teen die mensdom, en volksmoord in Soedan se westelike Darfoer-gebied. Twee lasbriewe vir sy inhegtenisneming is in 2009 en 2010 uitgereik. As ŉ lid van die internasionale strafhof is Suid-Afrika verplig om Basjir aan die hof uit te lewer. Basjir het die 25ste Afrika-unie-beraad in Johannesburg bygewoon. Lees alle vorige berigte oor Omar al-Basjir op Maroela Media.